
 
   [image: cover]
 


MAISEY YATES

ALT SOM SKULLE TIL

Oversatt av Lena M. Bakke

Miniserie: Ranchen på Lone Rock


Med dype røtter til landet og generasjoner med ranchere, stikker feidene dypt. Dette er del tre i miniserien Ranchen på Lone Rock.

 

Maisey Yates har vært på New York Times’ bestselgerlister og har skrevet over hundre kjærlighetsromaner. Enten hun skriver om sterke, hardtarbeidende cowboyer, tøylesløse prinser eller familiehistorier over flere generasjoner, elsker hun å fortape seg i oppdiktede verdener. Maisey elsker å strikke og har en farlig garnavhengighet, og hun bor med ektemann og tre barn på landsbygda i Oregon.


Til Nicole Helm,

som alltid besvarer mine

11:11-tekstmeldinger og lytter til historiene

mine om møter med fugler. Det er utrolig verdifullt

å ha en venn som bare forstår deg.

«Du må tilbringe en natt på hotellet hvis du vil kjøpe det, for det var for mange mennesker som trakk seg. Er ikke det vilt, bestefar? Det er sikkert hjemsøkt. Ingenting kan eksistere så lenge uten å være det.»

Cara Summers kikket opp på bestefaren. Han sto på hyllen bak baren, i en gammel Jack Daniel’s-flaske.

Akkurat slik han hadde bedt om.

Cara hadde gjort sitt beste for å følge ønskene hans. Først kremering og deretter plassering på den hyllen bak baren hvor han kunne se alt.

Han besvarte ikke spørsmålet hennes, i det minste ikke høylytt.

Ikke at hun forventet det, selv om hun ofte følte nærværet hans. Det var umulig å beskrive, men hun visste at han var der. Det var derfor hun snakket med ham, nesten like lett som da han var her. Kanskje var det enda lettere fordi han ikke avbrøt henne.

«Baren er tom. Hvem snakker du med?»

Hun kjente den stemmen og trengte ikke å snu seg.

Selv om hun ikke hadde gjenkjent tonefallet, noe hun selvsagt gjorde etter så mange års vennskap, var det følelsen stemmen ga henne. Jace Carson var en av seks brødre. Alle hørtes ganske like ut med dype, fyldige mannsstemmer, men ingen av de fem andre ga henne gåsehud på armene eller fikk en mistenkelig varme til å strømme gjennom henne når de snakket.

Kit Carson likte å flørte med henne, eller gjorde det før han giftet seg med Shelby Sohappy. Og Flint likte å flørte med henne for å irritere Jace, men hun visste at det ikke var på alvor. Faktisk trodde hun at flere av Carson-brødrene gjerne kunne ha hatt en affære med henne hvis hun hadde ønsket det. De var ikke akkurat kjent for god dømmekraft når det gjaldt kvinner. Det gjaldt dem alle sammen bortsett fra Jace. Ikke at Jace hadde dømmekraft heller, men Jace var …

Han var uansett ikke interessert i henne. Og bare en antydning om det fikk ham til å snerre.

De var bestevenner og hadde vært det siden ungdomsskolen. Det var et rart vennskap. Han var beskyttende overfor henne, og noen ganger litt broderlig. Han så på henne som en lillesøster, nærmere bestemt den yngre søsteren han ikke hadde lenger.

På mange måter var hun et følelsesmessig surrogat for det han hadde mistet da han mistet Sophia. Hun visste det, men noen ganger gjorde det henne irritert.

For problemet med Jace var at hun ville ha ham.

Og han ville ikke ha henne.

«Forteller bare bestefar om det neste trekket mitt.»

«Akkurat.» Han så seg rundt i baren. «Er han her nå?»

«Han er alltid her.» Hun gestikulerte mot den improviserte urnen.

«Cara …»

«Jeg vet du ikke tror noe av dette, men jeg gjør det. Jeg tror jeg kan snakke med ham og at han hører meg.»

«Det er sikkert trøstende.»

«Det høres mye mer nedlatende og mindre aksepterende ut enn du innser.»

«Jeg mente ikke å være nedlatende, men jeg mente ikke å være aksepterende heller selv om jeg vel kan forstå hvorfor du trenger det.»

Han selv var et mirakel. Et maskulint mirakel. Nærmere en-nitti, med brede skuldre, en muskuløs brystkasse og ikke et gram for mye fett på magemusklene.

Han hadde firskåren hake og en fengslende munn med et smalt, hvitt arr gjennom overleppen. Nesen hans var rett, og øynene hadde samme farge som denim. Hver Carson-bror var på en måte samme mann, men i forskjellig utgave, en ny blanding av veldig like og veldig tiltrekkende trekk.

Det virket litt urettferdig at alle seks av dem var der og utsatte den kvinnelige befolkningen for overveldende mannlige skjønnhet.

Det virkelig urettferdige var at utenom Jace var hun ikke interessert i skjønnheten til noen av de andre.

Da hun var barn og traff ham første gangen, var det som et stort hulrom oppsto i brystet og gjorde plass for de store følelsene han vekket i henne.

Fortsatt husket hun øyeblikket så tydelig.

Hun hadde vært så sint og såret. Hun hadde gått på skolen i en av de store T-skjortene sine, bestefarens armbåndsur, et par brukte joggesko og jeans med hull på knærne. Med seg hadde hun en splitter ny rosa perm som bestefaren hadde gitt henne, og hun visste at det var noe stort.

I så mange år hadde baren som bestefaren eide, The Thirsty Mule, knapt gått rundt. Tidlig på 2000-tallet var sentrum av Lone Rock nesten heldødt. Det hadde vart helt til 2010, og det var ikke mye penger i omløp. Mange av butikkvinduene hadde utleie- eller til salgs-skilt mens lokalene sto tomme.

Dessuten hadde ikke bestefaren visst hva han skulle gjøre med en ung sønnedatter han hadde tatt til seg noen år tidligere. Han var voldsomt glad i henne, men han hadde bare hatt sønner, og kona var for lengst død. At han hadde kjøpt den rosa Trapper Keeper-permen hun så sterkt hadde ønsket seg, hadde betydd alt for henne.

Dessverre var det en jentegjeng på skolen som elsket å plage henne. Fordi hun var for høy, for mager og flatbrystet. Fordi hun ikke var kul nok. Fordi halvparten av klærne hennes var gutteklær og langt fra moderne. Fordi hun hadde langt, blondt hår, fregner og hestetenner …

Noen ganger moret de minnene henne, for da hun var seksten og plutselig fikk bryster, hadde hun fått dem til gagns. Nå var hun skikkelig godt utstyrt, noe som ga henne rikelig med driks hver kveld i baren.

Hun burde kanskje ha litt dårlig samvittighet fordi hun noen ganger brukte utringede topper for å tjene mer penger. Men så tenkte hun på jenta hun hadde vært i sjuende klasse. Hun som hadde fått skrevet presidenten i bitte små bryster-komiteen på skapet sitt. Da trakk hun toppen enda lenger ned og ga kunden et stort smil. Alle hadde sine barndomstraumer.

Men før hun fikk brystene, kunne hun så tydelig huske hvordan den jentegjengen hadde revet til seg Trapper Keeper-permen med de vakre sommerfuglene og slengt den i møkka. En av guttene på fotballaget hadde holdt henne igjen mens de sørget for at den ble skikkelig ødelagt og skitten.

Hun hadde ikke latt dem se henne gråte. Nei, hun hadde snudd seg og slått knyttneven i trynet på gutten. Dermed ble hun sendt til rektors kontor, for slåssing.

«Hva skulle jeg liksom gjøre? Han holdt meg igjen.»

«Du skulle liksom gå og finne en lærer», hadde rektoren sagt irriterende rolig.

«Hvorfor var det ingen lærer der som kunne hjelpe meg?»

«De kan ikke være overalt. Du kan ikke gjøre gjengjeld. Du må hente hjelp.»

Der og da hadde hun avgjort at det var pissprat. Hun hadde glødet av raseri.

Faktisk hadde hun sagt det til rektor. «Det er pissprat.»

«Den slags språk tolererer vi ikke, unge dame.»

Hun ble selvsagt utvist, fordi hun brukte enda mer av det språket mot rektoren. Det morsomme var at hun egentlig bare hadde tenkt på bestefaren og hvordan han snakket de fleste søndager.

Alt ved henne var galt, på et eller annet vis, og det var hovedproblemet. Hun sa de gale ordene og gjorde de gale tingene. Hun visste ikke hvordan en jente oppførte seg. Hva nå det betød. Hun visste bare at hun ikke var som de andre jentene. Og ikke bare fordi hun ikke var en bitch, slik de virkelig hadde vært og fortsatt var.

Hun hadde endt opp gråtende ved elven bak skolen og visste ikke hvordan hun skulle dra hjem og fortelle bestefaren at hun var utvist en uke. I et forsøk på å komme seg ut av elendigheten, hadde hun forsøkt å vaske skitten av permen og skrubbe den med vann.

Det var da han dukket opp.

Han hadde gått i åttende klasse og var høy og hengslete den gangen, med rufsete blondt hår. Familien hans hadde kommet til byen et par år tidligere, og alle andre familier ville fortsatt ha blitt kalt nykommere. Men selv om Carson-familien ikke hadde bodd i Lone Rock på noen år, eide de landområder der og var en av  byens grunnleggerfamilier, derfor så ingen på dem som innflyttere.

«Hei», sa han. «Hva er i veien?»

«Ingenting», sa hun. «Vel. Alt. Først av alt er ungdomsskolen noe drit.»

«Enig», sa han. «Jeg protesterer ikke. Hvorfor gråter du?»

«Jeg ble utvist fordi noen jenter ødela permen min, og en gutt holdt meg så jeg ikke kunne stoppe dem. Jeg ga ham en på trynet.»

«Bra», sa han og nikket.

«Deretter fortalte jeg rektor at jeg synes ungdomsskolen er noe drit.»

«Og derfor er du utvist?»

«Ja.»

«Alt høres rimelig ut for meg. Ikke utvisningen, men alt du gjorde. Spørsmålet er hvorfor det ikke virket rimelig for rektor?»

«Det vet jeg ikke.»

«Jeg er Jace Carson. Hva heter du?»

Brått følte hun seg sjenert og usikker, for han var en eldre gutt, og han var bare så … søt. Eldre gutter, eller gutter på hennes egen alder, snakket aldri med henne.

«Jeg er Cara Summers. Men jeg må advare deg, jeg er ikke kul. De kaller meg hestetenner. Hvis du snakker med meg, vil de sikkert ikke synes at du er kul heller.»

«Sjuendeklassinger? Det bryr meg ikke.»

Han hadde fulgt henne hjem og hjulpet henne å forklare situasjonen for bestefaren. Deretter hadde han hjulpet til med noen arbeidsoppgaver på eiendommen.

Noen dager senere, da han stakk innom for å fullføre noen av oppgavene, fortalte han at hun minte ham om søsteren.

På det tidspunktet hadde han ikke forklart noe mer, men senere, seks måneder ut i vennskapet, hadde han fortalt at han hadde hatt en søster som ville ha vært på hennes alder nå. En som hadde dødd som liten jente. «Du minner om henne og gir meg lyst til å passe på deg, slik jeg gjorde med henne.»

Etter det var de bestevenner.

Hun hadde beundret ham i årevis og sett opp til ham som en gud.

Samtidig hadde hun følt seg rar og havesyk og ikke vært så begeistret når han hadde kjærester. Ikke at han hadde noen av dem lenge.

Hun visste at han hadde mange engangsligg når han deltok i rodeokonkurranser, men hun forsøkte ikke å tenke på det.

Første gangen hun faktisk så ham sjekke opp en dame, var en kveld i baren, da hun hadde hjulpet bestefaren. Jace hadde hånden sin på en kvinnes hofte, og da han strøk den sakte opp til midjen hennes, hadde Cara følt en tydelig fysisk reaksjon.

Det var da hun skjønte at hun ikke bare var havesyk og at hun ikke bare beundret ham.

Hun var tiltrukket av ham.

Hun ville at han skulle berøre henne slik.

Faktisk hadde hun vurdert å si noe og spørre om han ville være hennes … Det var så skamfullt, men hun vurderte å spørre om han ville være hennes første. For hun stolte på Jace, så det virket ganske fornuftig.

Men så døde bestefaren, og det var den verste opplevelsen noensinne. De neste fire årene hadde hun kjempet hardt for å reise seg igjen, for å overta baren og gjenoppbygge den. Heldigvis blomstret Lone Rock opp igjen, for folk likte å reise lokalt, på bilturer, og å tilbringe tid i småbyer.

Det var masse publiseringer på Internett. Sjarmerende små stykker om småbyer, og Lone Rock ble nesten alltid nevnt. En gullgraverby fra 1800-tallet, som fortsatt hadde mange av de originale western-fasadene på bygningene. Det var et sted folk gjerne besøkte. Derfor var hun nå klar for å investere i hotellet. Hun ville gjenåpne det og gjøre det mulig å bestille på Internett. Det ble påstått å være hjemsøkt, og overnattinger i spøkelseshus var veldig populært.

Ettersom tre kjøpere hadde trukket seg allerede, krevde nå selgeren, som ikke bodde i Lone Rock, at potensielle kjøpere måtte tilbringe minst en natt der for å bevise at de kunne håndtere det og visste hva de påtok seg.

Hun var ikke redd. Faktisk elsket hun sånt. Men tanken på å tilbringe natten der alene …den var ikke så tiltalende.

Det var imidlertid fremtidige Caras problem. Akkurat nå hadde hun en bar å drive, og Jace var her.

«Hva bringer deg hit?» spurte hun.

«Øl. Og en burger. Jeg tenkte at jeg ville unngå ettermiddagsrushet. Det er vanskelig å snakke med deg når alle gutta henger rundt baren og sikler på deg.»

Hun himlet med øynene. Dette var det rare med forholdet hennes til Jace. Det var jo ikke som om de ikke snakket om disse sakene. Han snakket om menn som siklet over henne hele tiden, og han knurret mot brødrene når de sa ting for å irritere ham.

Hun snakket ofte om hvor idiotisk kvinner oppførte seg rundt ham.

Allikevel var de ikke personlige. Det dreide seg ikke om hva han mente om henne, men hva andre menn mente.

Selvsagt fortalte hun ham aldri detaljer fra kjærlighetslivet sitt. Sannsynligvis fordi hun ikke hadde et, men det var irrelevant.

«Ingen sikler», sa hun. «Og selv om de gjør det, er det greit hvis de legger igjen driks.»

«Dette stedet har blitt ganske så populært.»

«Det er definitivt annerledes enn det var før.»

«Bare så synd at Mitch aldri fikk se det.»

«Selvsagt ser han det», sa hun. «Som jeg sa, han er her hele tiden.»

«Så du påstår at gjenferdet etter ham går igjen her i denne nedslitte baren?»

«Det er det jeg sier, og akkurat nå fortalte jeg ham om hotellet.»

«Tenker du fortsatt på det?»

«Ja, det gjør jeg til jeg får kjøpt det, men først må jeg passere et litt rart hinder. Det var et par andre budgivere som trakk seg, for når de kikket på stedet, skjedde noen … foruroligende ting. Nå krever eieren at folk tilbringer natten der før de legger inn bud, så … jeg skal ligge over.»

«Skal du ligge over på hotellet? Hvorfor det?»

«Fordi det er hjemsøkt. Det er derfor folk stadig trekker budene sine. Han har vært nær ved å selge to ganger, og de skulle til å signere kjøpsavtalen da noe skremmende skjedde. Så …»

«Så du må tilbringe en natt på stedet for å bevise at du ikke vil trekke deg fra kjøpet?»

«Jepp.»

«Det er det dummeste jeg har hørt. Hvorfor lar han folk med overaktiv fantasi skape så mye problemer? Og hvorfor gi det troverdighet?»

«Det har vært en fordel for meg, for da rakk jeg å skaffe nok penger. Dessuten vil jeg at det skal være hjemsøkt», sa hun. «Da kan jeg få det på den nasjonale listen over de mest hjemsøkte stedene i USA. Folk kommer langveisfra for å bo på spøkelseshoteller. De er fascinert av dem.»

«Jeg vil ikke bo på et spøkelseshotell, for da vet jeg at eieren må være ganske så gal.»

«Så du tror at jeg er litt gal? Det er frekt.»

Han trakk på skuldrene. «Beklager hvis du ikke liker det.»

«Jeg tror ikke egentlig du beklager, for du forteller mer enn gjerne hva du mener.»

«Vel, du liker å ha meg her. Ga du kjøkkenet bestillingen min?»

Hun brummet, men la inn burgerbestillingen hans på kassen før hun tappet en øl til ham og ga ham glasset da han satte seg ved baren. Det var bare tre andre kunder der, som satt i hjørnet ved jukeboksen. De hørte ikke noe av det som foregikk ved baren, verken samtalen hennes med Jace eller den tidligere med bestefaren.

«Det ville være fint å slippe å være i baren hele dagen hver eneste dag. Hvis jeg tjener litt penger på hotellet, kan jeg ansette flere folk.»

«Bortsett fra at det er en stor ekstrakostnad.»

«Jeg vet det, men jeg har spart, så jeg har råd. Spesielt hvis jeg kan fylle det opp i høysesongen. Det er ikke så mange andre overnattingssteder her. Det er jo noen ferieboliger, men andre hoteller ligger tretti eller førti minutter unna. Et hotell i sentrum ville virkelig være noe.»

«Hvis du trenger penger, så …»

«Jeg tar ikke imot penger fra deg. I bunn og grunn har jeg vært veldedighetsformålet ditt siden åttende klasse og har ingen interesse av å fortsette som det», sa Cara.

«Det er ikke veldedighet. Det er vennskap. Når har du forresten planlagt å tilbringe natten på hotellet?»

«I morgen natt, og … jeg vet ikke helt. Det er ingen møbler der. Det vil bli litt … tøft.» Hun rynket på nesen.

«Jeg liker ikke tanken på at du skal ligge over på et stort, tomt hotell alene. Spesielt ikke når visse mennesker kan vite at du er der», sa Jace.

«Jeg ligger over på stedet der jeg bor, alene hele tiden.»

«Jeg vet ikke hvorfor, men dette føles annerledes, og jeg liker det ikke. Jeg burde ligge over med deg.»

«Det går sikkert bra», sa hun og overså kilingen i magen da han tilbød seg det.

Hun hadde ligget over med Jace mange ganger. Hovedsakelig på campingturer, men dette var vel også på en måte camping? De ville måtte ta med seg soveposer og en varmeovn.

Det ville være som alt annet de gjorde, som barn.

«Men greit, det høres bra ut. Faktisk skal du få burgeren gratis.»

«Hvorfor det? Du trenger ikke å betale meg for å bli med deg. Jeg vil bare være sikker på at du er trygg.»

«Du får en gratis burger fordi du tilbyr deg å bli med meg på spøkelsesjakt. Jeg vet hvor inderlig du hater sånt.»

«Ikke si at du faktisk tror at det er hjemsøkt.»

«Jeg tror kanskje det. Det virker rimelig ettersom det er historisk, og det var så mye skyting her i byen den gangen …»

«Hvorfor snakker du om spøkelser som om det er noe logisk? Kom igjen, det er latterlig, Cara, og jeg tror at du innerst inne må vite det.»

«Det gjør jeg ikke. Det er like fornuftig og logisk som alt annet i verden, Jace. Du skal få se, for jeg tror at vi får se et spøkelse.»

«Det tror ikke jeg.»

«Hvis ikke, er det fordi du skremte ham vekk med all den negative energien.»

«Jøss, så beleilig, og en enda bedre grunn til at du tar meg med. Hvis du ikke ser noe spøkelse, kan du bare klandre meg.»

«Ikke vær dum, Jace. Jeg klandrer alltid deg.»

«Hun tror det er hjemsøkt.» Jace kikket på brødrene som satt rundt et utebord på Carson-familiens ranch den kvelden.

Moren deres hadde bestilt masse mat fra grillrestauranten i utkanten av byen, og alle koste seg med måltidet sammen. Vel, alle unntatt Buck, som ikke hadde vært hjemme på nesten et tiår. Men resten av dem var der, inkludert Chance og Kit med konene sine. Callie var ikke der, for hun bodde i Gold Valley med ektemannen, men det var en annen type fravær enn Bucks.

Callie var ikke hjemme fordi hun hadde et lykkelig, velfungerende liv. Buck var ikke hjemme fordi han var ødelagt.

Rundt bordet hadde de nesten en merkelig laginndeling. Kit og Chance hadde giftet seg og var ferdig med rodeokonkurranser. Flint og Boone var enslige, fornøyd med det, og definitivt ikke ferdige med å presse seg selv på rodeobanen.

Alle var veldig sikre på disse tingene, men av en eller annen grunn ble Jace mindre og mindre sikker.

Han hadde aldri vært av den usikre typen. Det kunne du ikke være som okserytter. Du måtte ha et klart blikk, et fast grep og stort mot, og han hadde nok av det. Dessuten var det ikke egentlig usikkerhet, men mer en følelse av at verden forandret seg. Det begynte å bli vanskeligere å ha en fot i Lone Rock og en på rodeobanen.

Han hadde en følelse av at han ville måtte velge.

Kanskje skyldtes det at Cara skulle kjøpe hotellet, at hun forpliktet seg så sterkt til dette livet.

«Og du skal tilbring natten med henne?» spurte Boone med et utspekulert glis.

«Jeg tilbringer natten med Cara stadig vekk.»

Han overså blikkene han fikk fra alle brødrene, og han ignorerte at det faktisk var en løgn. Han og Cara hadde dratt på teltturer som barn, men aldri egentlig som voksne. Ikke at det betød noe.

Hun var kameraten hans.

Og egentlig mer som en søster.

Han kunne fortsatt huske første gangen han traff henne. Gråtende, men så sint. Han hadde bare elsket den gnisten, den sterke kampånden hennes.

Det hadde umiddelbart trukket ham til henne og gitt ham lyst til å … beskytte henne, slik han aldri hadde klart å beskytte Sophia.

«Jaså. Voksenovernatting?» Spørsmålet kom fra Kit, som fikk en albue i brystkassen av kona.

«Nei», sa han. «Fordi vi er venner. I motsetning til dere drittsekker, anser jeg det ikke som noe problem å ha et platonisk forhold til en kvinne. Jeg ser henne som et helt menneske og ikke bare et sexobjekt.» Svigerinnene hans, Juniper og Shelby, utvekslet blikk før de applauderte.

«Takk», sa han til dem.

«Mennene våre er dyr», sa Shelby.

«Det vet jeg», sa Jace. «Jeg aner ikke hvordan dere to kan leve med dem.»

«De er sexy», sa Shelby.

«Vel.» Jace rynket pannen. «Dette gjør meg deprimert, ikke før samtalen dit neste gang.»

«Beklager.» Shelby gliste.

«Poenget er at hun tror stedet er hjemsøkt», sa Jace.

«Men ikke du?» spurte Flint.

«Jeg tror ikke på sånt tull. Du kan vel ikke påstå at … kom igjen.»

«Det er mye i verden som ikke kan forklares», sa Kit. «Jeg ville aldri kunne påstå å vite om det finnes spøkelser eller ei.»

«Det kan jeg påstå», sa Jace. «Du kan ikke se det, du kan ikke måle det, du kan ikke bevise det.»

«Du kan ikke motbevise det», påpekte Boone.

«Å, hold kjeft, Boone», sa Jace. «Det er ikke noe argument, og det vet du.»

«Argumentet funker for meg.»

«Jeg skjønner forresten ikke hvorfor dere stadig må mase på meg om Cara. Hun har vært min beste venn siden ungdomsskolen.»

«Det er fordi det gjør deg sint», sa Boone. «Så enkelt er det, og du faller for det hver gang, lillebror. Det er noe av det jeg liker best ved deg.»

Han skulte olmt. Det var virkelig trist å være den yngste av disse drittsekkene. Vel, den yngste bortsett fra Callie.

Callie hadde kommet mye senere. Foreldrene hadde håpet på en ny jente etter tapet av Sophia.

Ettersom han var den yngste gutten, ble han ofte ertet. Noe som var greit. Han skulle bare ønske at han ikke var så typisk yngst at han falt for det.

Kanskje var det grunnen til at Cara hadde føltes så viktig for ham da de først møttes. Hun fylte det hullet i familien, i livet hans. Han elsket søsteren, Callie, men hun var en babysøster. Sophia hadde vært nærmere i alder, og Cara var mer som det. Han hadde bare … savnet Sophia og dynamikken deres så helsikes mye. Og så hadde han møtt Cara.

«Ellers kunne dere jo alle bare bli voksne.»

Boone gliste. Et stort, bredt smil som ga Jace lyst til å slå ham. «Sånn som du aldri blir, mener du?»

Jace slo ham, men bare i skulderen.

«Du er verst.»

«Jeg vet det», sa Boone.

Kanskje ville ingen andre noensinne forstå forholdet hans med Cara, og hvordan han trengte det. Hun var den viktigste i livet hans enda så høyt han elsket familien sin.

Hun hadde trengt ham, og det hadde betydd noe for ham.

For resten av familien … Det var ikke det samme. Foreldrene trengte Callie på en spesiell måte, for hun hadde helbredet dem. De hadde trengt Buck også, men han forlot dem, og de eldre sønnene hadde påtatt seg mye av byrden.

Faren deres var oppslukt av rodeo, og dermed deltok de alle i rodeoen, men ettersom det var så mange av dem, var ingen spesielt viktigere enn de andre.

Cara derimot, hun trengte ham.

Han kikket over bordet mot låven og så en hvit sommerfugl lande på det røde treverket. Den blafret med vingene et sekund før den fløy videre. Det øyeblikket restartet på en måtte tankene hans

Han ønsket å hjelpe henne, og han … pokker, han var bekymret for at hun skulle gjøre et så stort forretningsmessig valg uten ham i nærheten. Det ville trenges reparasjoner og systemer som måtte settes opp.

Hun trengte ham, og han trengte vel kanskje også at noen trengte ham. Derfor ble han med på denne latterlige spøkelsesgreia, selv om det gjorde ham irrasjonelt amper, og det var derfor han ikke ble altfor irritert på brødrenes tull.

Tullet deres betød ingenting.

Cara betød alt.

Noen måtte ta seg av henne, så da gjorde han det.

*

Den gamle hotellbygningen var vakker. Den lå helt i enden av Main Street og var en treetasjes bygning med balkonger og gelendre av tre. På et skilt med gammeldags skrift sto det Lone Rock Hotel. Hun så det for seg med ny maling og en gullkant rundt bokstavene.

Hun så også for seg hotellet opplyst om natten og fullt av gjester.

Det ville være som …

Nesten som en familie.

Hun ristet av seg den uventede og uvelkomne tanken.

Da hun hørte lyden av en gammel pickup som nærmet seg, snudde hun seg og så Jace.

«Hei», sa hun selv om han fortsatt satt i bilen. Hun vinket så han skulle forstå at hun hadde hilst, og umiddelbart følte hun seg tåpelig.

Noen ganger følte hun seg som en spinkel, hengslete tenåringsjente i Jaces nærhet, og det var latterlig. Men så var også alt dette med ham ofte det. Hun slappet mer av med ham enn med noe annet menneske, men samtidig var det intenst pinlige øyeblikk. Øyeblikk hvor hun var veldig oppmerksom på følelsene sine.

I de øyeblikkene ble hun uutholdelig sjenert, på en måte hun aldri var overfor andre menn, som hun gjerne gjorde usikre. Det syntes hun var morsomt. Ikke at hun brydde seg spesielt mye om utseendet sitt eller brukte mye tid på det, men hun likte å bruke litt sminke og litt cowgirl-pynt, sånn som belter med nagler og singleter med litt strass-energi.

Hun likte oppmerksomheten det ga henne, men brydde seg aldri om menn syntes hun var pen eller ei. Gjorde de det, flott, men hvis ikke, brydde hun seg ikke.

Noen ganger ble hun imidlertid full av usikkerhet når hun kikket på Jace. Hun kunne liksom aldri helt forsone seg med at selv om hun var mer selvsikker enn noensinne, og som oftest avslappet sammen med ham, var hun også minst selvsikker og avslappet i hans nærhet.

Da han steg ut av bilen, la hun lokk på alle de tankene.

«Jeg håper du tok med sovepose», sa hun.

«Ja», svarte han.

«Jeg tok med en varmeovn også», sa hun «Du vet at spøkelser virkelig kan senke temperaturen.»

Ansiktsuttrykket hans fortalte at han valgte å overse spøkelseskommentaren. «Skal vi treffe noen?»

«Andre enn spøkelser?»

«Cara.»

Hun smilte. «Nei, vi har fått koden til en nøkkelsafe ved bakdøren, så la oss se etter den.»

Da hun begynte å gå mot baksiden og hørte skrittene hans bak seg, var hun ubehagelig oppmerksom på at han kanskje kikket på henne.

Den tanken skjøv hun raskt vekk. Dette var Jace, og de var venner. Kanskje føltes det litt rart å tilbringe natten med ham, men de hadde jo gjort det før. Det var bare så lenge siden, og nå var de voksne mennesker som ikke overnattet hos hverandre lenger. Eller dro på campingturer.

«Hvordan gikk resten av kvelden i går?» spurte han.

«Helt greit, som vanlig. Jeg vet det er et sjokk for deg, Jace, men livet mitt fungerer også fint når du ikke er der.»

Blikket han ga henne, var altfor klart.

Magen strammet seg, og hun hadde en vag følelse av at han kanskje kunne se hva som skjedde kvelden før, etter at hun hadde dratt hjem. Det var noe hun nektet å tenke på. At hun endelig hadde vaklet hjem klokken tre om natten og gått i dusjen, og deretter begynte å stryke hendene over kroppen mens vannet skyllet over henne, og så hatt noen øyeblikk hvor hun fantaserte om Jaces hender mot huden sin … at hun kanskje hadde slitt med å få sove og dermed hadde tatt med seg de erotiske tankene til sengs og latt dem føre til en naturlig utløsning …

Hun forsøkte virkelig ikke å tenke slik på ham. En ting var å tenke at han var sexy, det var noe helt annet å ha sexfantasier om ham, for det føltes bare galt, og hun hadde alltid dårlig samvittighet etterpå.

Dessuten var det bare noe hun gjorde på netter hvor hun var utmattet, og all sunn fornuft hadde forlatt henne.

Det føltes dårlig gjort å tenke på sin beste venn slik, men allikevel tenkte hun på ham slik igjen. Mens han sto der. Hun kremtet og trykte hardt inn tallkoden til boksen, grep nøkkelen og låste opp døren.

Hotellet var så vakkert da de kom inn. Hun hadde vært her en gang som barn, da bestefaren så på eiendommen. Det hadde vært en ønskedrøm å kjøpe hotellet da, men det var umulig. Byen fikk ikke nok turister til at det var verdt det, og de slet allerede økonomisk.

Hotellet hadde vært drømmen hans, og helt siden den gang hadde det vært hennes. Utover den ene gangen de hadde gått inn for å se på stedet, hadde hun bare sett det fra utsiden og på bilder. Men selv nå, støvete og med behov for reparasjoner, var det det vakreste stedet hun hadde sett.

Gulvene var av ekte treverk. Gardinene var kanskje full av støv og midd og gudene visste hva annet, men de var vakre og ville bare trenge en rens.

Tapetet var vakkert, men ville nok måtte erstattes med noe mer autentisk. Det var altfor skadet av fuktighet til å restaureres, og hun trodde det ville bli billigere å skifte ut alt. Den originale resepsjonsdisken som fortsatt sto der, var laget av vakkert eiketre som måtte settes inn med olje. Hun hadde erfaring med det, for på Thirsty Mule hadde de fortsatt den originale baren fra 1800-tallet.

Mest henrykt ble hun over den store krystallysekronen som hang midt i rommet.

Hele hotellet hadde fått elektrisitet og innlagt vann og kloakk rundt 1920. Nå var det en herlig blanding av feilene som var gjort senere og det opprinnelige bygget, og hun elsket hvert lag av historien.

Begeistringen hennes var så stor at hun et øyeblikk ble slått ut av Jace-tåken, men bare et øyeblikk.

Hun snudde seg og oppdaget at han ikke hadde fulgt henne inn, men et øyeblikk senere dukket han opp med begge soveposene, varmeovnen og en pose med matvarer som hun hadde tatt med.

«Jeg liker det», sa han og kikket nedi posen. «Overnattingsfestsnacks.»

Det var ikke bare snacks, hun hadde et helt koldtbord der, men akkurat nå fant hun ingen vittige svar. Av en eller annen grunn gjorde ordet overnattingsfest henne urolig.

«Du kjenner meg. Jeg liker ikke å være sulten.»

«Hvem gjør vel det?»

«Sikkert ingen, men ikke alle vil gå i krigen av sult. Det gjør jeg.»

«Sant nok.»

«Så dette er altså hotellet. Er det ikke flott?»

«Det er mye plass. Bare dette rommet har mye plass. Tom plass.»

«Jeg er ikke blakk, Jace. Jeg hamstrer nærmest penger. Dessuten hadde bestefar en livsforsikring, og jeg har spart de pengene også. Jeg har levd et sparsommelig liv for å få råd til dette, og jeg har planlagt alt.»

«Akkurat, og hemmelighetsfull er du også.»

«Jeg har ikke snakket med deg om det fordi jeg visste at du ville være … slik.» Hun gestikulerte mot ham.

Da gjorde han noe sjokkerende. Han grep henne om håndleddet og trakk henne mot brystkassen sin. «Hva er … alt dette?»

Følelsen av de trælete fingrene mot håndleddene hennes sugde all luft ut av lungene. Det føltes som hun gikk fra vettet, og hun kunne ikke huske hva hun hadde tenkt å si. For han hadde berørt henne, og det hadde hun ikke forventet. Ikke at de ikke berørte hverandre, for det skjedde tilfeldig innimellom. Men vanligvis var det noe som føltes gjensidig. Dette lignet fantasiene hennes kvelden før, og at de var på hotellet nå …

«Du er en skeptiker», sa hun raskt og klarte på et vis å lete frem ordene fra dypet av hjernen. «Til alt. Og jeg trengte å kunne drømme om dette. Hvis jeg trengte skepsis, hadde jeg bedt om skepsis, men jeg trenger ikke skepsis. Jeg trengte å tro at noe magisk kunne skje. At jeg kunne oppfylle dette langvarige ønsket til bestefar … Og jeg trengte å tro fullt og helt på det og meg selv for at det skulle skje.»

«Du begynner snart å høres ut som en av disse selvhjelpsguruene som jeg hater. Du gjorde praktiske valg og jobbet hardt. Det er ikke akkurat manifestering.»

«Jeg skjønner ikke hvilken skade litt manifestering gjør.» Hun begynte å bli irritert, og det var kjærkomment, nødvendig til og med. «Du er skeptisk til alt, det er poenget mitt. Negative tanker kan umulig være bedre enn positive, og jeg ville ikke at du skulle få meg til å tvile. Ja, jeg måtte gjøre jobben, jeg erkjenner det. Men jeg måtte også ha troen for å bevare motivasjonen til det. Og du …» Ettersom han hadde berørt henne, avgjorde hun at det var rettferdig å berøre ham. Hun stakk fingertuppene i brystkassen hans og dyttet litt. «Du er ikke noe annet enn en grinebiter.»

Det føltes som fingertuppene brant der de hadde kontakt med den muskuløse brystkassen, og hun innså at det var noe som definitivt hadde straffet henne mer enn ham.

Hun knyttet hånden og gned fingrene mot håndflaten. Det var ikke egentlig noen straff, for å være ærlig. Det føltes godt å berøre ham. Men det hadde ført til alle andre slags tanker som ikke hadde noe sted å gjøre av seg, og det gjorde at det føltes som tortur. Der var problemet.

«Akkurat. Vel, det er leit at du føler det slik, men jeg ville ha støttet deg, og jeg gjør det. Hvis jeg prøver å være en motvekt mot optimismen din, er det bare fordi alle trenger ballast, ikke sant?»

«Kanskje», sa hun. «Og jeg forstår, men du behandler meg som et barn. Det er bare halvannet år mellom oss, Jace. Det er ingen grunn til å behandle meg slik.»

«Jo, det er det», sa han med en stemme som brått var hes. «Hvor skal jeg plassere sakene?»

Hun visste hva han tenkte og hva han ville si, men ville ikke gi ham sjansen til det. «Jeg vet ikke helt. Vi må finne et soverom og kan like gjerne finne det beste.» De begynte å gå opp trappen. Et av trinnene knirket, men det var ikke så ille.

Teppet på trappen var slitt, og hun lurte på om det kunne være like greit å bli kvitt alt for å få frem treverket under.

Det ville bli kostbart å restaurere dette stedet, men det ville være verdt det, og hun hadde råd til det. For første gang i sitt liv hadde hun råd til en drøm, og det var praktfullt og fantastisk.

Hun var ikke noe barn, og hun var definitivt ikke Jaces babysøster. Uansett hvordan han oppførte seg.

Korridoren var lang, med nummererte dører overfor hverandre. Ti totalt. «Greit. La oss se hva vi har.»

Det første rommet var helt tomt, med blondegardiner som knapt dekket vinduet, og hun avgjorde at med mindre de ikke hadde noe annet valg, ble det ikke dette rommet.

Det neste rommet var fullt av nattbord, garderobeskap og andre møbler slik som et spisebord og noen stoler. «Vel, det er sikkert bra å vite hvor det står igjen noen møbler her. Noe av det kan sikkert reddes. Eller i det minste kan vi bruke treverket til noe. Det er sikkert en lokal håndverker som kan gjøre flotte ting med det.»

«Jepp», sa han.

Og hun skjønte at han forsøkte å holde kjeft. Pokker ta ham.

«La oss gå så du ikke forstrekker noe», sa hun og fortsatte nedover korridoren, hvor hun, etter å ha åpnet to dører til, bestemte seg for å prøve enda en.

I det rommet var det en seng. En stor seng som sikkert var full av støv, og den hadde et brokadesengeteppe. Den hadde også et himmelsengforheng, og lignende gardiner hang foran vinduet. Det så ut som rommet var klargjort for gjester. Et nattbord, garderobeskap, et lite toalettbord med et bilde og et fat, som hun skjønte hadde blitt brukt som vaskefat.

«Se her, ja», sa hun.

«Hør her», sa han. «Jeg tror ikke engang på disse spøkelsesgreiene, men selv jeg vet at hvis et av rommene har et spøkelse, må det være dette.»

«Men du tror ikke på spøkelser», sa hun. «Og jeg vil se et, så den kommentaren er ikke avskrekkende.». Hun grep den ene soveposen han bar på, og så seg rundt i rommet. «Jeg håper du ikke er allergisk.»

«Nei, da hadde det vært tøft å bo på en ranch. Jeg takler litt støv.»»

«Du kan sove på sengen hvis du vil», sa hun smilende.

«Tror jeg står over den.»

Brått var det altfor lett å se dem for seg på sengen, og hun lurte på om valget av dette rommet var en feiltakelse.

En ting var å ligge på gulvet i soveposer, som de fortsatt skulle gjøre, det var bare at de var i et rom med en stor seng …

Hun begynte å føle seg litt svett og skjelven. Skvetten. Og hun ante ikke hvordan hun skulle slutte å føle det.

Det er Jace. 

Dette var problemet. Det var ikke slik hele tiden, men noen ganger var det det, i avgrensede perioder. Noe kunne skje, som en berøring, eller noe som føltes litt uvanlig, og det aktiverte hormonene hennes. Da fantaserte hun om ham og ting føltes pinlige, men vanligvis tilbrakte de ikke natten på samme soverom.

«Ok», sa hun desperat. «Legg ut soveposene og få i gang varmeovnen, så går jeg ned og ser hva jeg kan finne av utstyr for å servere maten. Jeg har også lastet ned masse filmer.»

«Flott. Da trenger vi jo ikke spøkelser som underholdning, vi kan underholde oss selv.»

